钦定古今图书集成/理学汇编/学行典/第069卷 > 梁刘勰新论 > 《鄙名》
## 钦定古今图书集成/理学汇编/学行典/第069卷 > 梁刘勰新论 > 《鄙名》

名者，命之形也，言者命之名也。形有巧拙，名有好丑，
言有善恶。名言之善，则悦于人心；名言之恶，则忮于
人耳。是以古人制邑名子，必依善名，名之不善，害于
实矣。昔毕万以盈大会福，晋仇以怨偶逢祸。然盈大
者不必尽吉，怨偶者不必皆凶，而人怀爱憎之意者，
以其名有善恶也。今野人昼见蟢子者，以为有喜乐
之瑞；夜梦见雀者，以为有爵位之象。然见蟢者未必
有喜，梦雀者未必弹冠，而人悦之者，以其名利人也。
水名盗泉，尼父不漱，邑名朝歌，颜渊不舍；里名胜母，
曾子还轫；亭名柏人，汉后夜遁，何者？以其名害义也。
以蟢雀之微，无益于人，名苟近善，而世俗爱之。邑泉
之大，生人所庇，名必伤义，圣贤恶之。由此而言，则善
恶之义在于名也。昔有贫人，名其狗曰“富”，命其子曰
“乐”，方祭，而狗人于室，叱之曰“富”，出祝曰：“不祥，家果有
祸。”其子后死，哭之曰乐，而不自悲也。《庄公》有人字其
长子曰盗，次子曰驱。盗持衣出耨，其母呼之曰“盗”，吏
因缚之。其母呼“驱驱”，喻吏遽而声不转，但言驱驱，吏
因驱之，盗几至于殪。立名不善而受其弊。审名之宜，
岂不信哉。